**ΠΡΟΚΗΡΥΞΗ**

**ΧΟΡΗΓΗΣΗΣ ΥΠΟΤΡΟΦΙΑΣ ΑΡΙΣΤΕΙΑΣ ΣΕ ΠΡΟΠΤΥΧΙΑΚΟ ΦΟΙΤΗΤΗ/ΤΡΙΑ ΤΟΥ ΤΜΗΜΑΤΟΣ ΚΤΗΝΙΑΤΡΙΚΗΣ ΤΟΥ ΠΑΝΕΠΙΣΤΗΜΙΟΥ ΘΕΣΣΑΛΙΑΣ**

Το Τμήμα Κτηνιατρικής της Σχολής Επιστημών Υγείας του Πανεπιστημίου Θεσσαλίας σε συνεργασία με το Σύνδεσμο Αντιπροσώπων Εισαγωγέων και Παρασκευαστών Κτηνιατρικών Φαρμάκων,

**ΠΡΟΚΗΡΥΣΣΕΙ**

**τη χορήγηση μίας (1) υποτροφίας σε προπτυχιακό φοιτητή/τρια του Τμήματος Κτηνιατρικής.**

Η υποτροφία θα χορηγηθεί σε φοιτητή/τρια που έχει ολοκληρώσει το 4ο έτος των σπουδών και που ο μέσος όρος της βαθμολογίας του/της, τον/την κατατάσσει στην πρώτη θέση κατά βαθμολογική σειρά επιτυχίας του Τμήματος.

To ποσό της υποτροφίας ανέρχεται σε τρεις χιλιάδες ευρώ (3.000 €) και καταβάλλεται από τον Σύνδεσμο Αντιπροσώπων Εισαγωγέων και Παρασκευαστών Κτηνιατρικών Φαρμάκων.

1. **Προϋποθέσεις για Κατάθεση Υποψηφιοτήτων**

Υποψηφιότητα για την υποτροφία αριστείας μπορούν να καταθέσουν οι προπτυχιακοί φοιτητές του Τμήματος Κτηνιατρικής, που φοιτούν για την απόκτηση του 1ου πτυχίου, που έχουν ολοκληρώσει επιτυχώς (βλ. κριτήρια επιλογής) το 4ο έτος σπουδών τους και που εγγράφονται στο 9ο εξάμηνο.

Οι υποψήφιοι θα πρέπει να μην κατέχουν έμμισθη θέση στο Δημόσιο ή στον Ιδιωτικό Τομέα και να μην λαμβάνουν υποτροφία από οποιοδήποτε άλλο φορέα για το συγκεκριμένο χρονικό διάστημα.

2. **Κριτήρια Επιλογής**

Η χορήγηση της υποτροφίας γίνεται με βάση τη βαθμολογική επίδοση των φοιτητών και αρχική προϋπόθεση είναι να έχουν ολοκληρώσει επιτυχώς οι υποψήφιοι/ες όλα τα μαθήματα των προηγουμένων ακαδημαϊκών ετών.

Σε περίπτωση που δεν υπάρχουν υποψήφιοι που έχουν ολοκληρώσει επιτυχώς όλα τα μαθήματα των τεσσάρων πρώτων ακαδημαϊκών ετών, ή οι υποψήφιοι δεν πληρούν τις υπόλοιπες προϋποθέσεις της παραγράφου 1, κατατάσσονται σε συνέχεια οι υποψήφιοι που έχουν ολοκληρώσει επιτυχώς τα περισσότερα μαθήματα με την μεγαλύτερη βαθμολογική επίδοση.

Σε περίπτωση ισοβαθμίας με βάση την αναλυτική βαθμολογία, το ποσό της υποτροφίας θα μοιράζεται ισομερώς σε όλους τους ισοβαθμίσαντες.

**Καλούνται οι υποψήφιοι να υποβάλουν την αίτηση της υποψηφιότητάς τους στη Γραμματεία του Τμήματος Κτηνιατρικής (****g-vet@uth.gr****) με αποστολή μηνύματος αποκλειστικά από τον ιδρυματικό τους λογαριασμό, μέχρι τις 2/12/2024 και ώρα 14.00.**

Οι υποψηφιότητες θα αξιολογηθούν από την ορισθείσα Επιτροπή Αξιολόγησης και θα επικυρωθούν από την Συνέλευση του Τμήματος.

Τα αποτελέσματα θα γνωστοποιηθούν προσωπικά στον επιτυχόντα υποψήφιο με e-mail ή/και τηλεφωνικά.

Η υποτροφία θα απονεμηθεί ως τιμητικό βραβείο στον φοιτητή/τρια από εκπροσώπους του Συνδέσμου Αντιπροσώπων Εισαγωγέων και Παρασκευαστών Κτηνιατρικών Φαρμάκων σε εκδήλωση του Τμήματος Κτηνιατρικής.

Καρδίτσα 25/11/2024